### NN 134/2024 (20.11.2024.), Pravilnik o izmjenama i dopunama Pravilnika o zaštiti riba i drugih morskih organizama i kriterijima za utvrđivanje visine naknade za počinjene štete

Ministarstvo poljoprivrede, šumarstva i ribarstva

2204

Na temelju članka 12. stavka 1. točaka 3. i 4. te članka 57. stavka 4. Zakona o morskom ribarstvu (»Narodne novine«, br. 62/17., 130/17., 14/19., 30/23. i 14/24.) uz prethodno mišljenje ministrice nadležne za poslove zaštite prirode, ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O ZAŠTITI RIBA I DRUGIH MORSKIH ORGANIZAMA I KRITERIJIMA ZA UTVRĐIVANJE VISINE NAKNADE ZA POČINJENE ŠTETE

Članak 1.

U Pravilniku o zaštiti riba i drugih morskih organizama i kriterijima za utvrđivanje visine naknade za počinjene štete (»Narodne novine«, broj 64/23.) u članku 3. stavku 1. Tablici 1., u dijelu koji se odnosi na nadrazred »PISCES – RIBE«, iza retka koji se odnosi na vrstu Anguilla anguilla dodaje se novi redak koji glasi:

|  |  |  |  |
| --- | --- | --- | --- |
| Coryphaena hippurus | lampuga | 35 cm | 10,00 € |

U Tablici 1., u dijelu koji se odnosi na nadrazred »PISCES – RIBE«, u retku koji se odnosi na vrstu Seriola dumerili, u stupcu koji se odnosi na Minimalnu referentnu veličinu, broj: »45« zamjenjuje se brojem: »35«.

U Tablici 1. u dijelu koji se odnosi na koljeno: »CNIDARIA – ŽARNJACI« riječi: »7 mm bazalni promjer mjeren unutar 1 cm od baze kolonije« zamjenjuju se riječima: »zabranjeno sakupljanje, neovisno o veličini«.

U Tablici 2. iza zadnjeg retka dodaje se novi razred i redak koji glase:

|  |  |  |  |
| --- | --- | --- | --- |
| HOLOTUROIDEA – TRPOVI | | | |
| Holothuroidea | trpovi, morski krastavci | Zabranjeno sakupljanje  neovisno o veličini | 5,00 € |

Stavak 3. mijenja se i glasi:

»(3) Iznimno od stavka 1. ovoga članka plovilima autoriziranima za ribolov tune namijenjene iskrcaju dozvoljeno je zadržavanje na plovilu i iskrcaj plavoperajne tune (Thunnus thynnus) manje od minimalne veličine iz stavka 1. ovoga članka ako ovaj ulov ne premašuje 5 % od ukupnog broja komada zadržane plavoperajne tune i uz uvjet da pojedina riba nije manja od 8 kg (WHL) ili 7,1 kg (GUG) ili 75 cm (FL). Postotak od 5 % izračunava se na temelju ukupnog broja ulovljenih plavoperajnih tuna zadržanih na plovilu u bilo kojem trenutku nakon svake ribolovne operacije.«.

U stavku 4. točki c) broj: »45« zamjenjuje se brojem: »35«.

Članak 2.

U članku 5. stavku 1. u tablici u dijelu koji se odnosi na 4. CNIDARIA Corallium rubrum, razdoblje lovostaja mijenja se i glasi: »od 1. siječnja do 31. prosinca«.

U stavku 4. riječi: »i crveni koralj« brišu se.

Iza stavka 4. dodaje se stavak 5. koji glasi:

»(5) U razdoblju od 1. siječnja do 14. kolovoza zabranjen je ulov, zadržavanje na plovilu i iskrcaj lampuge (Coryphaena hippurus), u sportskom i rekreacijskom ribolovu na moru.«.

Članak 3.

U članku 6. ispred stavka 1. dodaje se oznaka: »(1)«.

Iza stavka 1. dodaju se stavci 2. i 3. koji glase:

»(2) Osoba koja obavlja ribolov vršama za lov škampa dužna je odmah nakon ulova i neovisno o njihovoj veličini vratiti u more ženke škampa (Nephrops norvegicus) s vanjskim jajima.

(3) Postupanje protivno stavcima 1. i 2. ovoga članka smatra se obavljanjem ribolova na nedozvoljeni način.«.

Članak 4.

U članku 7. stavku 1. točki l) na kraju rečenice dodaju se riječi: »kao i ženki škampa (Nephrops norvegicus) s vanjskim jajima ako su ulovljene vršama za lov škampa«.

Članak 5.

Članak 8. mijenja se i glasi:

»(1) Visina naknade štete koja je nanesena ribama i/ili drugim morskim organizmima u slučajevima iz članka 7. stavka 1. ovog Pravilnika, a uzimajući u obzir članak 7. stavak 3. ovog Pravilnika određuje se tako da se utvrđena masa riba i/ili drugih morskih organizama odnosno broj jedinki u slučaju spužvi i trpova nad kojima je počinjena šteta množi s jediničnim iznosom iz članka 3. stavka 1. ovog Pravilnika za pojedinu vrstu i zatim množi sa sljedećim koe­ficijentima:

a) organizmi čije su veličine jednake ili iznad minimalnih referentnih veličina odnosno organizmi za koje se ne može utvrditi minimalna veličina (npr. filetirana riba, repovi rakova i sl.) – koeficijent 8

b) crveni koralj, trpovi i organizmi čije su utvrđene veličine ispod minimalnih referentnih veličina – koeficijent 15.

(2) Visina naknade štete koja je nanesena ribama i/ili drugim morskim organizmima u slučajevima iz članka 7. stavaka 2. i 4. ovog Pravilnika, određuje se tako da se utvrđena masa riba i/ili drugih morskih organizama odnosno broj jedinki u slučaju spužvi i trpova nad kojima je počinjena šteta množi s jediničnim iznosom iz članka 3. stavka 1. ovog Pravilnika za pojedinu vrstu i zatim množi sa sljedećim koeficijentima:

a) organizmi čije su veličine jednake ili iznad minimalnih referentnih veličina odnosno organizmi za koje se ne može utvrditi minimalna veličina (npr. filetirana riba, repovi rakova i sl.) – koe­ficijent 30

b) crveni koralj, trpovi i organizmi čije su utvrđene veličine ispod minimalnih referentnih veličina – koeficijent 60.«.

Članak 6.

U članku 11. stavak 2. briše se.

Članak 7.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/22-01/55
 Urbroj: 525-12/718-24-22
 Zagreb, 7. studenoga 2024.

Potpredsjednik Vlade i ministar
 poljoprivrede, šumarstva i ribarstva
 Josip Dabro, v. r.